कीर्तिमानी दोहोरो शतक
विराट कोहलीले आइतबार कीर्तिमानी दोहोरो शतक बनाएपछि भारत श्रीलंकाविरुद्धको तेस्रो टेस्ट आफ्नो नियन्त्रणमा लिन सफल भएको छ । क्रिकेट इतिहासमै दुर्लभ देखिने दृश्यका रूपमा श्रीलंकाली क्रिकेट खेलाडीले प्रदूषित दिल्लीमा ‘मास्क’ लगाएर खेलेका थिए । 
नयाँदिल्ली — विराट कोहलीले आइतबार कीर्तिमानी दोहोरो शतक बनाएपछि भारत श्रीलंकाविरुद्धको तेस्रो टेस्ट आफ्नो नियन्त्रणमा लिन सफल भएको छ । क्रिकेट इतिहासमै दुर्लभ देखिने दृश्यका रूपमा श्रीलंकाली क्रिकेट खेलाडीले प्रदूषित दिल्लीमा ‘मास्क’ लगाएर खेलेका थिए । कोहलीले आफ्नो खेलजीवनकै उत्कृष्ट २ सय ४३ रन बनाए र यो उनको कप्तानका रूपमा छैटौं दोहोरो शतक रह्यो । तर पूरा दिनको कथा भने श्रीलंकाले प्रदूषणबारे गुनासो गरेपछि खेल तीनपल्ट रोकिनु रह्यो ।दिनको दोस्रो सेसनको खेल २० मिनेट ढिला सुरु गर्नुपरेको थियो । फिरोज साह कोट्ला मैदानमा प्रदूषणले गरेर स्पष्ट देख्न पनि कठिनाइ भएको थियो । यसैक्रममा अम्पायरले म्याच रेफ्री र टिम चिकित्सकसँग सल्लाह गर्नुपरेको थियो । खेलका क्रममा श्रीलंकाली फास्ट बलर लहिरू गमागे र सुरन्गा लकमलले नाटकीय ढंगले मैदान छाडे र पाहुना टिममा फिल्डरको कमी भएको थियो । यस्तोमा कोहलीले सात विकेट गुमाएर ५ सय ३६ रनमा आफ्नो पहिलो इनिङ्स सकेको घोषणा गरे ।दोस्रो दिनको खेल समाप्तिमा श्रीलंका तीन विकेट गुमाएर १ सय ३१ रनको स्थितिमा छ र अझै ४ सय ५ रनले पछाडि छ । खराब प्रकाशले चाँडै खेल रोकिन अगाडि एन्जेलो म्याथ्युज ५७ र कप्तान दिनेश चन्डिमल २५ रन बनाएर खेलिरहेका छन् । म्याथ्युजले संघर्षपूर्ण अर्धशतक पूरा गरे र चन्डिमलसँग मिलेर नटआउट ५६ रनको साझेदारी पनि गरे । यसअघि श्रीलंकाले इनिङ्सको पहिलो बलमै विकेट गुमाएको थियो ।पेसम्यान मोहम्मद सामीको त्यस बलमा बायाँ हाते दिमुथ करुणारत्ने आउट भए । लगत्तै इशान्त शर्माले धनञ्जय डि सिल्भालाई एलबीडब्लू आउट पारे र पाहुना टिम दुई विकेट गुमाएर १८ रनको स्थितिमा पुगेको थियो । प्रारम्भिक ब्याट्सम्यानका रूपमा मैदानमा उत्रेका दिलरुवान परेराले ४२ रन बनाए र उनले म्याथ्युजसँग मिलेर ६१ रनको ठोस साझेदारी गरे । भारतले दिनको सुरुमा चार विकेट गुमाएर ३ सय ७१ रनबाट अगाडि खेल्न सुरु गरेको थियो ।कोहलीले लगातार दोहोरो शतक बनाए र यसक्रममा ६ दोहोरो शतक बनाउने पहिलो कप्तान बने । यसअघि वेस्ट–इन्डिजका ब्रायन लाराका नाममा कप्तानको भूमिकामा पाँच दोहोरो शतक बनाएको कीर्तिमान थियो । उनले १ सय ५६ रनको व्यक्तिगत स्थितिमा अगाडि खेल्न सुरु गरे । उनले ६५ रन बनाएका रोहित शर्मासँग पाँचौं विकेटका लागि १ सय ३५ रन बनाए । नागपुरमा भएको दोस्रो टेस्टमा उनले २ सय १३ रन बनाएका थिए । 